Viete, prečo by ste si pred výletom do prírody mali napchať do vrecka fenikel, tymian alebo levanduľu? Pretože vďaka tomu sa vám kliešte vyhnú oblúkom!
V posledných rokoch si už pred kliešťami nemôžeme byť istí vôbec nikde. Skočia na nás v parku uprostred mesta, sťahujú sa aj do vyšších nadmorských výšok.
Nie je vylúčené, že na nejakého naďabíme napríklad aj na dovolenke v Chorvátsku.
"Riziko je vyššie v listnatých a zmiešaných porastoch, hlavne na okrajoch zarastených krovinami s bujnou bylinnou vegetáciou, vrátane okrajov ciest. Pozor na rôzne priekopy a jamy zarastené vegetáciou, ale i na brehy vodných tokov a jazier," radí Milan Daniel zo Štátneho zdravotného ústavu.
Ako kliešte odpudiť?
Metód, ako znížiť riziko, že sa stanete hostiteľom kliešťa, je niekoľko. Prvým krokom je správne sa obliecť, teda zvoliť svetlé odevy, na ktorých lezúceho kliešťa hneď uvidíte a môžete sa ho zbaviť.
Výhodou sú aj dlhé rukávy a nohavice, najlepšie z hladkých materiálov. Tento základ je potrebné doplniť o repelenty, teda o látky, ktoré kliešte odpudzujú.
Naším typom pre vás je vybrať si také, ktoré súčasne neodpudzujú aj vás, teda prírodné.
Odožeňte ich vôňou
Kliešte niektoré vône nemajú v láske. Na prvom mieste je jednoznačne levanduľa. Práve preto je ideálne vyrobiť si zmes v spojení tejto rastlinky s tea tree olejom alebo citrónovou trávou.
Esenciu stačí vmiešať do rastlinného oleja. Na 10 ml oleja dajte kvapku levandule a kvapku citrónovej trávy alebo tea tree. Tento repelent môžete používať bez obmedzení, ale nie je vhodný pre deti do dvoch rokov.
Na odpudenie kliešťov však zaberajú aj tymian, mäta či eukalyptus. Silicu z nich stačí kvapnúť na vreckovku, ktorú si uviažete okolo zápästia alebo členka.
Môžete ju však naniesť napríklad aj na popruh od batohu, kožený remienok hodiniek alebo na topánky.
Funguje aj rozmarín
Zo skúseností vieme, že dobre funguje aj odvar z rozmarínu. Pokojne vám postačí aj sušená bylinka. Vrecko rozmarínu vsypete do litra vody, pridáte lyžicu vínneho octu a privediete k varu.
Odstavíte, vychladíte, precedíte a odvar si môžete dať do rozprašovača, kde vám vydrží celé leto. Vždy pred cestou do lesa sa ním len jednoducho postriekate.
Čo ešte zaberá?
Ešte jednoduchšie je použiť fenikel, pretože ten stačí rozdrviť a nasypať do vrecka alebo do topánok. Ďalšími skvelými pomocníkmi sú medovka, bazalka či vres.
4 mýty o kliešťoch
1. Kliešte žijú v lese, najčastejšie na stromoch – Ani náhodou, kliešte sa vyskytujú do výšky maximálne meter a pol nad zemou.
2. Najdôležitejšie je kliešťa vydezinfikovať a nie hneď ho vyberať – Nie. Čím dlhšie je kliešť zahryznutý, tým sa zvyšuje riziko prenosu infekcie. Vybrať sa musí okamžite, najneskôr do 48 hodín.
3. Kliešťa je najlepšie udusiť - Nie. Odborníci sú skeptickí, čo sa týka natierania olejom, krémom a podobne. Kliešť totiž v strese vyvrhne svoj obsah do nášho tela. Oblasť prisatia kliešťa preto radšej vydezinfikujte a s kliešťom netočte, ale ním mykajte, kým sa neuvoľní. Následne oblasť ešte raz vydezinfikujte.
4. Okamžite spoznáme, či nás kliešť nakazil – Nie. Vhodné je preto približne mesiac po odstránení kliešťa sledovať, či nemáme príznaky podobné chrípke. V takom prípade je vhodné vyhľadať lekára a informovať ho o kliešťovi.
nit
Najdôležitejšie správy z východu Slovenska čítajte na Korzar.sme.sk.